ସ୍ବର୍ଗଦ୍ୱାର ଜମି ଦୁର୍ନୀତିଃ୬ ତାରିଖରେ ସମୀକ୍ଷା କରିବେ ଆରଡିସି\nପୁରୀ ଅଫିସଃ ସ୍ବର୍ଗଦ୍ୱାର ଜମି ଦୁର୍ନୀତିର ସମୀକ୍ଷା କରିବେ କେନ୍ଦ୍ରାଞ୍ଚଳ ଆରଡିସି। ଆ\nସ୍ବର୍ଗଦ୍ୱାର ଜମି ଦୁର୍ନୀତିଃ୬ ତାରିଖରେ ସମୀକ୍ଷା କରିବେ ଆରଡିସି\t September 5th, 00:00 AM September 5th, 00:00 AM\nପୁରୀ ଅଫିସଃ ସ୍ବର୍ଗଦ୍ୱାର ଜମି ଦୁର୍ନୀତିର ସମୀକ୍ଷା କରିବେ କେନ୍ଦ୍ରାଞ୍ଚଳ ଆରଡିସି। ଆସନ୍ତା ୬ ତାରିଖରେ ପୁରୀ ଜିଲା ଗସ୍ତରେ ଆସି ସମୀକ୍ଷା କରିବେ ବୋଲି ଜଣାପଡିଛି। ପ୍ରକାଶଥାଉ କି, ପୁରୀ ତହସିଲର ବାଲିସାହି ମୌଜା ଖାତା ନଂ. ୩୩ ଏବଂ ପ୍ଲଟ ନଂ. ୮୩୫ରେ ରହିଛି ସ୍ବର୍ଗଦ୍ୱାର ଶ୍ମଶାନ। ସ୍ବର୍ଗଦ୍ୱାର ଶ୍ମଶାନର ସ୍ଥିତି ବିକାଶ ପରିବର୍ତ୍ତେ ବିଗିଡିଛି। ଏହାକୁ ଦୃଷ୍ଟିରେ ରଖି ଜିଲା ପ୍ରଶାସନ ଜମି ଅଧିଗ୍ରହଣ କରି ସ୍ବର୍ଗଦ୍ୱାର ସମ୍ପ୍ରସାରଣ କରିବାକୁ ବ୍ଲୁ ପ୍ରିଣ୍ଟ ପ୍ରସ୍ତୁତ କରିଥିଲା। ତେବେ ଏହି ସମ୍ପ୍ରସାରଣକୁ ବିରୋଧ କରିଥିଲା ପୌରସଂସ୍ଥା। ସ୍ବର୍ଗଦ୍ୱାର ଶ୍ମଶାନର ବିକାଶ ହେଉ ବରଂ ସମ୍ପ୍ରସାରଣ ନ ହେଉ ମତ ରଖି ବିବାଦ ପରିସରକୁ ଆସିଥିଲେ ପୁରୀ ନଗରପାଳ। ବଳିଆପଣ୍ଡାରେ ଏକ ଅତ୍ୟାଧୁନିକ ଶ୍ମଶାନ ନିର୍ମାଣର ପ୍ରସ୍ତାବ ରଖି ସେ ଆହୁରି ଅଧିକ ବିବାଦୀୟ ହୋଇଥିଲେ। ସ୍ବର୍ଗଦ୍ୱାରକୁ ନେଇ ଜିଲା ପ୍ରଶାସନ ଏବଂ ପୌରସଂସ୍ଥା ମୁହାଁମୁହିଁ ହୋଇଥିଲେ। ଶେଷରେ ସ୍ବର୍ଗଦ୍ୱାର ଜମି ଦୁର୍ନୀତିର ତଦନ୍ତ ହୋଇଥିଲା। ନଗରପାଳଙ୍କ ପରିବାର ସଦସ୍ୟ ସ୍ବର୍ଗଦ୍ୱାର ଜମି ଦୁର୍ନୀତିରେ ସମ୍ପୃକ୍ତ ଥିବା ଜଣାପଡିଥିଲା। ଆରଡିସି ତଦନ୍ତ ରିପୋର୍ଟ ରାଜ୍ୟ ସରକାରଙ୍କୁ ଦେଇଥିଲେ। ରିପୋର୍ଟକୁ ଚାପି ରଖିଛି ରାଜସ୍ବ ବିଭାଗ। ସ୍ବର୍ଗଦ୍ୱାର ଜମିକୁ ହଡ଼ପ କରିଥିବା ବ୍ୟକ୍ତିଙ୍କ ବିରୋଧରେ ଏ ପର୍ଯ୍ୟନ୍ତ କାର୍ଯ୍ୟାନୁଷ୍ଠାନ ନିଆଯାଇନାହିଁ। ଅନ୍ୟପକ୍ଷରେ ସ୍ବର୍ଗଦ୍ୱାର ଜମି ଅଧିଗ୍ରହଣକୁ ସବୁଜ ସଙ୍କେତ ଦେଇଥିବା ନଗର ଉନ୍ନୟନ ବିଭାଗ ସମ୍ପ୍ରସାରଣ ଫାଇଲକୁ ଚାପି ରଖିଛି। ବିଭିନ୍ନ ଆଳ ଦେଖାଇ ଜମି ଅଧିଗ୍ରହଣ ପ୍ରକ୍ରିୟା ଅନୁମୋଦନ କରାଯାଉନାହିଁ। ରାଜନେତା ଓ ପ୍ରଶାସକଙ୍କ ଚକ୍ରବୂ୍ୟହ ମଧ୍ୟରେ ଛନ୍ଦି ହୋଇ ରହିଛି ସ୍ବର୍ଗଦ୍ୱାର ଜମି ଦୁର୍ନୀତି। କିନ୍ତୁ ସ୍ବର୍ଗଦ୍ୱାର ଜମିର ପୁନରୁଦ୍ଧାର ପ୍ରକ୍ରିୟା ଆରମ୍ଭ କରିଛି ଜିଲା ପ୍ରଶାସନ। ଶ୍ରୀଜଗନ୍ନାଥ ଅମୃତମଣୋହି ଜମି ତଥା ବିବାଦୀୟ ସ୍ବର୍ଗଦ୍ୱାର ଜମିର ପରିମାଣ ୩୦.୧୧୦ଏକର। ଶ୍ରୀଜଗନ୍ନାଥଙ୍କ ଅମୃତମଣୋହି ଜମି ତଥା ବିବାଦୀୟ ସ୍ବର୍ଗଦ୍ୱାର ଜମିକୁ ଶ୍ରୀଜଗନ୍ନାଥ ମନ୍ଦିର ପରିଚାଳନା କମିଟି ନାମରେ ରେକର୍ଡ କରିବା ଲାଗି ଶ୍ରୀମନ୍ଦିର ପ୍ରଶାସନ ୧୯୯୦ ମସିହାରେ ଓଇଏ କଲେକ୍ଟର ତଥା ପୁରୀ ତହସିଲଦାରଙ୍କଠାରେ ଏକ ଓଇଏ କେସ୍ (ନଂ. ୩୪/୧୯୯୦) ରୁଜୁ କରିଥିଲା। ଜମି ଦୁର୍ନୀତିର ଖୋଳତାଡରେ ଏହି ଫାଇଲ ଖୋଲିଛି। ସମୁଦାୟ ଜମିରୁ ବର୍ତ୍ତମାନ ସୁଦ୍ଧା ୧୫ ଏକର ୪୮୪ ଡେସିମିଲ ଶ୍ରୀଜଗନ୍ନାଥ ଏବଂ ସରକାରୀ ଖାତାକୁ ଆସିଛି। ବାକି ବେନିୟମ ଭାବେ ସ୍ଥିତିବାନ ରେକର୍ଡ ହୋଇଥିବା ଜମିର ପରିମାଣ ୧୪ଏକର ୬୨୬ ଡେସିମିଲ। ଏହି ଜମି ମଧ୍ୟରୁ ପ୍ରାୟ ୧୨ଏକର ଜମିର ବିଚାର ତହସିଲଦାରଙ୍କ କୋର୍ଟରେ ଜାରି ରହିଛି।
